**Tájékoztató a rendes érettségi vizsgára történő jelentkezésről (végzősöknek)**

* Az érettségire mindenki a saját középiskolájában jelentkezik, a felvételi jelentkezés mindenkinek a saját feladata, de természetesen szívesen segítünk ebben is: az osztályfőnökök osztályidőn és egyénileg is, illetve az alább megadott időpontokban az adminisztrációs vezetőt is lehet keresni.
* A továbbtanulásra megjelölt intézmények által adott előírások befolyásolják az érettségire választott tárgyakat és azok szintjét. Az **érettségi jelentkezési lapot** is tehát ennek megfelelően kell kitölteni.
* **Kiemelten fontos, hogy a személyes adatokat is a két jelentkezés esetén egymással és az eredeti okmányokkal (születési anyakönyvi kivonat, személyi igazolvány vagy útlevél, lakcímkártya...) az** [**űrlapon**](https://forms.gle/xPmWBqxkVQwKbQnV7) **tökéletesen megegyezően töltsük ki.**
* **Középszintű informatika** vagy **testnevelés** vizsgára jelentkezőknek további kiegészítő adatlapot is ki kell tölteniük. **Emelt szintű informatika vagy testnevelés** vizsgára történő jelentkezéskor a nyilatkozatokat az érettségi szoftverben kell majd rögzíteni.
* Ha valaki korábbi vizsgaidőszakokban már jelentkezett előrehozott vizsgára, akkor a jelentkezéshez csatolni kell a korábbi vizsgák eredményét (illetve az esetleges sikertelen vizsgát) igazoló **eredeti** **törzslapkivonatot**.
* Ha valaki ezt még nem vette át, vagy elvesztette, abban az intézményben kérhet hiteles másodlatot, ahol a vizsgát letette.
* Az érettségi jelentkezési lap kitöltésének és leadásának, illetve elküldésének jogvesztő határideje **február 15-e (csütörtök)**. Ugyanez a felvételi jelentkezés határideje is. A határidők elmulasztása azzal jár, hogy az illető nem tanulhat tovább szeptembertől, illetve (az érettségi jelentkezési lap leadásának elmulasztása esetén) nem is érettségizhet a május-júniusi vizsgaidőszakban. Az „elküldés” a felvételi jelentkezés esetén az e-felvi hiánytalan kitöltését, az érettségi jelentkezési lap esetén az iskolában való leadást jelenti.
* Aki mentességgel szeretne élni, az az érvényes szakvéleménye alapján Fűzi Katától kapja meg a nyilatkozatot, amit aláírva szintén csatolni kell a jelentkezéshez.
* A honlapon sok hasznos információt megtaláltok az érettségivel kapcsolatban, folyamatosan frissítjük az adatokat. <https://www.kag.info.hu/erettsegi>
* Az egyes vizsgatárgyak nyilvánosságra hozott anyagai tárgyankénti bontásban: <https://www.oktatas.hu/kozneveles/erettsegi/2024tavaszi_vizsgaidoszak/2024tavasz_nyilvanos_anyagok_listaja>
* Az egyes vizsgatárgyak vizsgakövetelményei és vizsgaleírásai tárgyankénti bontásban: <https://www.oktatas.hu/kozneveles/erettsegi/kozismereti_vizsgatargyak_2024tol>

AZ ÉRETTSÉGI JELENTKEZÉSI LAP ISKOLAI KITÖLTÉSÉNEK MENETRENDJE:

* A jelentkezési lapokat minden érettségiző **kék tollal, jól olvashatóan, nyomtatott nagybetűkkel, hiánytalanul** ki kell tölteni és aláírni (nagykorú jelentkező saját maga, kiskorú jelentkezőnek a szülője/gondviselője is).
* Bár a jelentkezés végső határideje február 15-e, kérjük, hogy minél előbb, de legkésőbb **február 10-ig** mindenki hozza be a jelentkezési lapját. Kérjük, hogy a jelentkezéshez tartozó összes papírt (jelentkezési lap, esetleges informatika vagy testnevelés kiegészítő adatlap, korábbi eredeti törzslapkivonat) mindenki egyetlen lefűzhető dossziéba rendezve adja le a Titkárságon.
* A jelentkezéshez mindenki hozza be a személyi igazolványt / útlevelet és a lakcímkártyát, amely alapján az adatait kitöltötte, leadáskor ellenőrzöm, hogy az adatok megfelelően lettek kitöltve.
* A jelentkezés leadása után a jelentkezési lapon szereplő adatokat rögzítem az érettségi számítógépes rendszerben, majd a rögzített adatokat a jelentkezőnek ellenőrzésre emailben visszaküldöm. Kérem, hogy ebben az emailben az összes adatot mindenki alaposan ellenőrizze, és az esetleges hibát jelezze.
* Kérdésekkel, problémákkal Nagy Irén adminisztrációs vezetőt keressétek emailben (nagy.iren@kag.hu), vagy személyesen az iskolában, az alábbi időpontokban: hétfő 3. óra, csütörtök 3-4. vagy péntek 1. óra.
* Aki február 10. után, de február 15-ig bármiben változtatni szeretne a jelentkezésén, erre természetesen lehetőség van, ebben az esetben is Nagy Irént kell keresni.
* Február 15-e után az érettségire jelentkezni nincs lehetőség, aki ezt a határidőt az első változat leadásával is elmulasztja, az a május-júniusi vizsgaidőszakban nem érettségizhet.